Source: http://www.bihon.ro/nu-trebuie-sa-facem-o-drama/1585011
Timestamp: 2017-10-23 04:14:50+00:00

Document:
„Nu trebuie să facem o dramă” - BIHON
„Nu trebuie să facem o dramă”
la	26. octombrie 2015 16:39	 Reactualizat la:	 26. octombrie 2015 16:43
Antrenorul Cristian Achim opinează că presiunea asupra echipei sale a cauzat eşecul cu U BT Cluj.
CSM CSU Oradea a suferit prima înfrângere din actualul sezon, pierzând meciul de acasă cu U BT Cluj-Napoca, scor 67-68, după o dispută extrem de echilibrată. Echipa orădeană nu a reuşit să gestioneze în mod corespunzător finalul de meci, lipsa de inspiraţie de la ultimele faze de atac cauzând eşecul. În ciuda înfrângerii, CSM CSU Oradea se menţine pe primul loc după patru etape în clasamentul Ligii Naţionale de baschet masculin.
Antrenorul orădean Cristian Achim consideră că această înfrângere nu trebuie dramatizată. „Clujul a câştigat pe merit, deşi sunt de părere că oricare dintre cele două echipe putea să-şi adjudece victoria. A fost un meci încâlcit, în care ambele echipe au evoluat sub potenţialul lor. Din păcate, nu am avut luciditatea necesară în anumite momente ale jocului. Nu trebuie însă să facem o dramă din această înfrângere. Suntem abia la început de campionat şi trebuie să ne vedem în continuare de munca pe care am început-o”, a afirmat Cristian Achim. Tehnicianul CSM CSU Oradea este nemulţumit de jocul din faza ofensivă, echipa sa marcând numai 67 de puncte în această partidă. „Nu m-aş fi gândit că vom înscrie doar 67 de puncte, a fost sub orice aşteptări din punctul meu de vedere. Poate că presiunea pe umerii jucătorilor noştri a fost puţin prea mare, din cauza faptului că am avut victorii pe linie până la acest meci. Sunt convins că echipa noastră are un potenţial superior faţă de ceea ce arătat în partida cu Clujul. Trebuie să rămânem în continuare pozitivi şi să muncim pentru a atinge acel potenţial”, a conchis Cristian Achim.
Conducerea CSM Oradea a reacţionat după problemele cu vânzarea biletelor, apărute înainte de începutul meciului de duminică. „Regretăm disconfortul la care iubitorii baschetului au fost martori la intrarea în incinta Arenei Antonio Alexe la meciul de duminică. CSM CSU Oradea a externalizat serviciul de comercializare a biletelor pentru meciurile de baschet pe care le organizează, în condiții moderne, din dorința de a permite doritorilor să-și achiziționeze bilete în avans, cu locul rezervat. Din păcate, acest serviciu a îngreunat accesul în sală, astfel încât s-a luat hotărârea preluării sale de către club”, se arată în comunicatul CSM Oradea. Ca urmare, biletele se vor putea cumpăra în avans de la sediul clubului (Str. Primăriei nr. 3), de luni până joi, orele 09:00-15:00, respectiv vineri, orele 09:00-13:00. Totodată, biletele se pot cumpăra la Arena „Antonio Alexe”, cu o oră şi jumătate înainte de începerea meciurilor.
Taguri: Cristian Achim, csm digi oradea, declaratie, U BT Cluj-Napoca

References: CSM 
 CSM 
 CSM 
 CSM 
 CSM 
 CSM 
 csm